S'inicia la segona campanya d'excavacions arqueològiques a l'Abric del Portarró, un jaciment que va ser ocupat en diversos moments de la història i de la prehistòria i que, a 2280 m. d'altitud, és l'excavació de major alçada efectuada enguany a Catalunya i al conjunt de l'Estat Espanyol.
Aquest dimarts començarà una nova campanya de recerca arqueològica a l'Abric del Portarró, situat just a sota del port del mateix nom al municipi d'Espot (Pallars Sobirà).
Per segon any consecutiu arqueòlegs/es del Grup d'Arqueologia de l'Alta Muntanya (GAAM) de la UAB i el CSIC excavaran a dos dels abrics del jaciment per tal de documentar la presència humana en aquest indret paradigmàtic del Parc Nacional d'Aigüestortes i Estany de Sant Maurici.
Situat sobre la principal via de trànsit entre la vall de Boí i la vall d'Espot i de la Noguera Pallaresa, el jaciment va ser descobert l'any 2005 durant les tasques de realització de la Carta Arqueològica del Parc Nacional per investigadors del mateix GAAM.
Es va definir a partir de restes de construccions, principalment tancats, i d'alguns petits abrics rocosos.
En ells s'hi van recuperar restes de ceràmica romana en superfície i de ceràmica feta a ma en una petita cata realitzada.
La datació per Carboni 14 (C14) del material del sondeig va proporcionar una antiguitat de 4800 anys.
L'any passat es va iniciar l'estudi en profunditat del jaciment en el marc del projecte CLT009/18/00032-Muntanyes humanes.
Arqueologia del pastoralisme i l'agricultura al Pirineu Occidental i amb finançament del Parc Nacional i la Generalitat de Catalunya.
La recerca efectuada va proporcionar resultats molt rellevants.
Per una banda, va confirmar que el jaciment va ser freqüentat per grups humans de forma reiterada al llarg del temps.
Els materials trobats i diverses datacions de C14 van confirmar l'existència d'ocupacions del s.
X, de fa 4200-4100 i 5000 anys.
L'objectiu de l'actuació d'enguany és aprofundir les excavacions, tasca que ha de permetre excavar els estrats romans i anteriors a l'Abric 1 i completar l'excavació dels nivells neolítics a l'Abric 2.
Des de fa més de 15 anys, el Parc Nacional ha sigut objecte d'una intensa recerca arqueològica que ha permès documentar-hi més de 350 jaciments arqueològics de diferents èpoques.
Els més antics van ser freqüentats fa 10.000 anys.
Fa uns 5300/5000 anys s'evidencia un important augment de la presència humana a l'alta muntanya del Parc, associada a l'extensió d'una ramaderia que cada vegada més va anar aprofitant les pastures d'alçada.
L'estudi arqueològic de les zones d'alta muntanya permet disposar d'informació fins ara inèdita de com va ser la presència humana en aquest tipus de zones que fins fa poc temps es consideraven pràcticament verges.
Una presència humana que al llarg del temps les ha anat modelant i va contribuir a conformar els paisatges que actualment coneixem, amb prats per sobre els 2300 m. d'altitud.
L'estudi del jaciment de l'Abric del Portarró està aportant informació molt rellevant sobre aquest procés.
La recerca corre a càrrec d'investigadors del Grup d'Arqueologia de l'Alta Muntanya de la Universitat Autònoma de Barcelona i del Consejo Superior de Investigaciones Científicas, amb el suport del Parc Nacional d'Aigüestortes i Estany de Sant Maurici i del Departament de Cultura de la Generalitat de Catalunya.